**Dia Internacional de la Dona**

**MANIFEST de les dones i nenes amb discapacitat**

**'Per la nostra salut, pels nostres drets'**

Un any més, les dones i nenes amb discapacitat commemorem el Dia Internacional de la Dona traslladant a l'opinió pública la nostra preocupació pel sistemàtic incompliment dels drets de les dones arreu del món, i especialment per l'exclusió que nosaltres seguim patint.

En aquest 2020 en què es compleixen vint anys de l'adopció de la Declaració i de la Plataforma d'Acció de Beijing, i prenent en consideració els Objectius de Desenvolupament Sostenible (ODS 3 Salut i benestar, ODS 5 Igualtat de gènere i ODS 10 Reducció de les desigualtats), així com els mandats de la **Convenció sobre l'Eliminació de totes les Formes de Discriminació contra la Dona**, la **Convenció Internacional sobre els Drets de les Persones amb discapacitat** i el **Conveni del Consell d'Europa sobre prevenció i lluita contra la violència contra la dona i la violència domèstica**, centrem les nostres reivindicacions en el dret a la salut, inclòs el dret a la salut sexual i reproductiva, i el dret a decidir lliurement i responsablement sobre la nostra sexualitat, lliures de coerció, discriminació i violència.

Les dones i els homes, amb i sense discapacitat, tenim necessitats sanitàries diferents, però el mateix dret a una vida sana, entesa com un "estat de complet benestar físic, mental i social, i no només com l'absència d'afeccions o malalties". Però la realitat ens mostra que, arreu del món, les dones i nenes amb discapacitat tenim un accés molt restringit a l'atenció sanitària, i sovint som directament descartades dels protocols de salut establerts, o sotmeses a tractaments farmacològics, com la contenció química i la sobremedicació, i intervencions quirúrgiques sense indicació mèdica per a això; i a més sense ser informades i sense el nostre consentiment.

Ens preocupa especialment la situació de les dones i nenes amb discapacitat psicosocial, atès que es coneix poc l'àmplia gamma de riscos que corre la salut mental de les dones per l'estigmatització i rebuig per motiu de gènere, de violència, de pobresa i d'altres formes de privacions socials, provocant un tracte negligent, quan no la seva condemna a l'abandonament.

Aquestes vulneracions dels drets humans es deuen a barreres actitudinals, informatives i ambientals pel que fa a la salut i als drets sexuals i reproductius de les dones i nenes amb discapacitat, barreres que han estat construïdes des del patriarcat i el capacitisme.

Per tot això, avui, 8 de març, les dones i nenes amb discapacitat:

* Exigim que es garanteixi l'equitat en l'accés als serveis de salut, inclosos els de salut sexual i reproductiva, a les dones i nenes amb discapacitat, sense oblidar a les supervivents de violència;

* Demanem que s’erradiqui d'una vegada per totes del nostre ordenament jurídic i de les pràctiques sanitàries l'esterilització de dones i nenes amb discapacitat, que ens neguen el dret a decidir sobre el nostre propi cos de forma lliure i informada;

* Per això, instem a la tramitació parlamentària que il·legalitzi les esterilitzacions forçoses per discapacitat, després del transcendental pas del Senat, amb el suport i adhesió de tots els grups polítics, perquè pugui ser aprovat per les Corts Generals amb el màxim acord i celeritat, complint amb els tractats internacionals ratificats per Espanya;

* Reclamem al Sistema Nacional de Salut que posi en marxa una estratègia de salut i gènere que reculli les especificitats de les dones amb discapacitat i que tingui en compte les situacions de les dones amb fibromiàlgia, fatiga crònica, lupus, endometriosi i totes aquelles malalties orgàniques no reconegudes. Aquestes malalties segueixen silenciades i posades, a més, sota sospita, precisament perquè les patim les dones. La manca d'investigació i tractaments adequats pot arribar a produir discapacitats -no sempre reconegudes -com passa amb la fibromiàlgia, o acabar en l'extirpació, sense remei, dels òrgans reproductius (úter, ovaris) en el cas de l'endometriosi;

* Demanem que el personal mèdic i sanitari prengui consciència i es formi sobre la nostra realitat com a dones per rebre una atenció de qualitat, sense oblidar la nostra capacitat per prendre decisions sobre el nostre cos i la nostra salut;

* Reivindiquem l'efectiva reactivació i desenvolupament de l'Estratègia Nacional de Salut Sexual i Reproductiva, amb inclusió de l'atenció a les dones i nenes amb discapacitat, de forma transversal, i l'actualització de l'Enquesta de Salut Sexual, recollint i publicant les dades desagregades per presència o no de discapacitat;

* Exigim el final del model d'atenció perinatal intervencionista que assumeix el procés de l'embaràs i del part com a malaltia, i ignora el puerperi com procés natural de les dones que han parit. A les dones amb discapacitat, aquest model els imposa majoritàriament procediments d'atenció a l'embaràs i al part medicalitzats, instrumentalitzats i, en moltes ocasions, acaba amb cesàries imposades;

* Davant els processos de regulació normativa en curs de l'eutanàsia i dels processos d'acompanyament a la fi de la vida, volem assenyalar que aquesta ha de ser neutra amb la circumstància de la discapacitat, ja que la nostra vida val tant com la de qualsevol altra persona, i respectuosa amb els drets de les dones amb discapacitat, que sempre hauran de prendre les decisions que els afecten amb llibertat i sense ingerències indegudes, amb els suports necessaris, inclosa l'accessibilitat universal, perquè la seva voluntat sigui genuïna i es manifesti sense pressions ni interferències.

* Instem a adoptar les mesures apropiades per assegurar que els serveis de salut mental incorporin un adequat enfocament de gènere, garantint que les necessitats específiques de les dones i nenes amb discapacitat psicosocial siguin ateses adequadament el més a prop possible de les seves comunitats, fins i tot en zones rurals, respectant plenament la seva dignitat i els seus drets humans;

* Exigim, en suma, respecte, dignitat com a dones, llibertat i integritat personal, dins de l'àmbit assistencial de la salut, béns protegits en el marc de l'ordre jurídic internacional.

**'Nosaltres també som dones!**

8 de març de 2020

**COCARMI**

www.cocarmi.cat

**FUNDACIÓ CERMI MUJERES**

[**www.fundacióncermimujeres.es**](http://www.fundacióncermimujeres.es)